17.mai-tale 2019 fra Flå Idrettslag v/Berit Bolland
Kjære sambygdinger – kjære Flåbygg!
· Gratulerer med Grunnlovsdagen!
· Gratulerer til Flå kirke med 225 årsjubileum, og 
· Gratulerer til Flå IL med 125 årsjubileum!

· Først vil jeg si at jeg er stolt over å være Flåbygg. 
· Og jeg e stolt over å være medlem av Flå Idrettslag.
· Og jeg er så takknemlig over å få være leder for et så flott idrettslag!

Med våre 125 år er vi ett av de eldste idrettslagene i distriktet. Gjennom flere navneskifter, med blant annet lagsnavna Urd, Frigg og Ler Fotballklubb, ble det første samlende årsmøtet for Flå Idrettslag holdt høsten 1947.  Siden da har idrettslaget vært aktivt med mange idrettsgrener som friidrett, turn, fotball, håndball, orientering og skisport. Og mange Flåbygg har siden da skrevet seg inn i historien med flotte idrettsprestasjoner.
Idrettslaget markerte jubileet i februar i år, med fest, revy og æresutnevnelser.  Og jeg må si at bygdefolket overraska oss en smule, da vi fylt opp hver en krok i samfunnshuset med feststemte Flåbygg. Snakk om oppmøte! Jeg trur vi alle opplevd at vi har behov for å møtes og kjenn på fellesskapet og samholdet i bygda.

17.mai-feiringa er for alle nordmenn en samlende dag, hvor vi alle kjenner på hvor viktig identitet og samhold er. I så måte vil jeg påstå at vårt idrettslag er en bauta i identitetsbygging og samhold.
Flå Idrettslag er så mye mer enn alle idrettsgrenene. Aktivitet i idrettslaget er en like viktig sosial arena, hvor folk kan treffes på tvers av idrettsgrener, generasjoner, kulturer og annen bakgrunn. Idrettslaget knytter generasjoner sammen. Unger, foreldre, besteforeldre og andre voksne i nærmiljøet knytter vennskapsbånd og skaper gode sosiale nettverk.
Jeg har spurt mange i bygda om hva de mener idrettslaget står for, og mange svarer da at: 
· Jo, det var her vi ble kjent med sambygdinger, 
· Det var gjennom idrettslaget vi ble kjent i bygda, og 
· Det var her vi lærte å sette stor pris på den flotte naturen og turterrenget som bygda har å by på.

Idrettslaget er med på å bygge vår felles identitet, en felles vennskapelig lagånd. En lagånd som vi i mange tiår har hatt med oss under lokaloppgjør innen håndball og fotball mot naboklubbene.
Det har nok falt mange skjeve kommentarer langs sidelinja under både fotball- og håndballkamper. Som for eksempel mot naboklubben nedpå Kvål. Men fordi om vi e innbitte motstandere på banen, så e vår lagånd alltid positivt lada, så det vanker alltid et godt og kameratslig skulderklapp til motstanderens spillere og supportere etter kampens hete. 
Sånn har det alltid vært, og sånn vil vi at det skal fortsette!

Vår Flå-identitet er viktig for den oppvoksende generasjon. Og som en ny-innflytta guttunge sa da han for første gang fikk på seg lagsdressen før en fotballkamp: «Mamma, no sjer alle at æ e en ekte Flåbygg». 
Nå er det ikke like selvfølgelig lenger, at våre unger har på den grønne identitets-skaperen som Flå-drakten har vært. Vi har opp gjennom årene opplevd at vi av ulike grunner har måttet forlate Flå-navnet, og gått inn i samarbeid med noen av våre naboklubber. 
Flå Idrettslag har på sett og vis tapt fotball-identiteten til Gauldal Fotballklubb. Men vi ser at vår grunnidentitet fortsatt står ved lag, og vi heier like mye på GFK, vel vitende om at det er mange Flåbygger på banen. Vår identitet lever like fullt, fordi om fotballklubben har fått et nytt navn, og drakten har en anna farge. 
Jeg må si at jeg som leder i Flå IL er stolt av at årets seniorlag i GFK består av særdeles mange Flå-spillere, og ikke minst at treneren er en ekte Flåbygg! Det lover godt for fotball-tilbudet i bygda.

Veldig mange unge her i landet er medlemmer av idrettslag. Men frafallet er imidlertid stort frem mot voksen alder. Noe av dette skyldes tendensen til at idretten konsentrerer seg stadig mer om elitegruppene, og at konkurransepresset gjør at mange faller fra. Den organiserte idretten bør legge større vekt på den sosiale siden ved trening. Jo mer lystbetont, jo større sannsynlighet er det for at jevn trening blir en del av livet.
Og det er akkurat det vi i Flå legger til rette for. Vi har fokus på at det skal være et tilbud for alle, både for de som liker ei hard treningsøkt i gymsalen, til de som bare vil gå en tur for å høre skogens ro.


Flå Idrettslag har i alle år vært en viktig bidragsyter til god fysisk og psykisk folkehelse. Og idrettslagets viktigste bidrag til folkehelsa er det som idretten leverer hver eneste dag. Vi tilbyr lavterskel-aktiviteter hver eneste dag, inne og ute, der vi blander barn og voksne, og tar frem leken som en naturlig del av treningstilbudet. 
[bookmark: _GoBack]I tillegg til døgnåpne turstier, trimposter og langrennsløyper, så har vi basistrening, sirkeltrening og step i gymsalen som er åpne for alle aldersgrupper. 
Og innen skisporten tilbyr vi felles lekbetont skitrening for barn og voksne. 
Og i tillegg til ordinær håndballsatsning, tilbyr vi også det som vi kaller for «Håndball for gøy», samt «Fotball for gøy» for de som vil delta i ballspill uten kamper og uten for mye alvor.

Og til dere voksne: Dere må huske på at ungene gjør det som dere voksne gjør, ikke det som de voksne sier at ungene skal gjøre. Så vi oppfordrer dere voksne til å delta sammen med ungene på treningene, både for egen fysisk fostring, og for å stå fram som gode forbilder for den oppvoksende generasjon. 

Jeg kan ikke unngå å nevne nyvinningen i jubileums-året: Den nye trim-app’n!
Det er utrolig artig å se hvordan mange har kommet seg ut av sofaen, ut i turløypene, og i tillegg fått vekket konkurranseinstinktet. 
Gamle og unge går mange flere turer enn vanlig til våre trimposter, og flere tar gjerne en tur eller to ekstra bare for å rykke forbi naboen på rankinglista. App’n har kanskje gått til hodet på noen, men for mange har app’n blitt en ren og skjær motivasjon til fysisk fostring. Det gleder oss i ledelsen i Flå IL.

Selv om dugnadsånden er svekket i det moderne velstands-samfunnet, er det mange eksempler på at folk i Flå kjenner ansvar for hverandre og for det som skjer i bygda.
Ledelsen i Flå IL har ved jubileumsarrangement tidligere i år satt pris på flere av våre frivillige, som blant annet har kjørt opp skiløyper, ryddet turstier og stilt opp som trenere, instruktører og lagledere, og sittet i styreverv i en årrekke.
Og vi vil benytte muligheten på en dag som denne, til nok en gang å si tusen, hjertelig takk til alle frivillige i bygda. 
Og ikke minst en stor takk til alle engasjerte foreldre, som stiller opp for sine egne og andres unger som ønsker å delta i idrettslagets aktiviteter.  Og vi ønsker å rette en stor takk til alle grunneiere som stiller sine eiendommer til rådighet for turstier og skiløyper. Og vi takker også våre sponsorer og andre bidragsytere. 
Alle dere til sammen bidrar til at idrettslaget i dag står med en sterk ryggrad i bygda Flå.

Idrettslaget ønsker å bidra til et godt bygdemiljø, det være seg arrangementer, tilrettelgging for fysisk aktivitet eller å bistå bygda på andre måter, som f.eks. organisert søppelplukking hver vår.
I jubileumsåret ønsker vi å gi en gave tilbake til bygda: Vi er straks i gang med bygging av Styrkesstien, en ny tursti som vil være lett tilgjengelig for alle i bygda. Styrkesstien bygges i umiddelbar nærhet til skole, barnehage og eldresenter. Og den vil bli et godt tilbud for enkle trimturer, styrkeøvelser og friluftsaktiviteter. Den vil kunne brukes av barnehage, skole, SFO, beboere ved Flå eldresenter, foreldre som venter på sine håpefulle som trener ved Flå stadion, og til alle andre som ønsker en liten trimtur i hverdagen. Vi håper at dere vil sette pris på vår gave, og at den vil bli flittig brukt i årene fremover.
Avslutningsvis vil jeg på vegne av idrettslaget komme med følgende oppfordring til bygdefolket:
Støtt opp om de lokale organisasjonene, støtt opp om lokalsamfunnet, støtt opp om det lokale næringslivet, la oss sammen ta vare på alt det gode i bygda.
De fleste av oss har erfart at livet av og til kan være vanskelig. Ta vare på hverandre, vær en god og raus sambygding, inviter naboen på en kopp kaffe eller en trimtur i marka. Med en sånn innstilling vil unge og voksne få et godt fellesskap som skaper gode relasjoner og et trygt lokalmiljø for alle i bygda. 

Og med det vil jeg ønske dere alle en fortsatt god 17.mai! Takk!

